Siekiant užtikrinti didesnį kelių eismo saugumą ir aplinkos apsaugą, Direktyvoje 2000/30/EB (toliau – direktyva) numatyti komercinių transporto priemonių, jų priekabų bei puspriekabių, naudojamų valstybių narių teritorijose, techniniai patikrinimai kelyje.

Direktyvos 6 straipsnyje numatyta, kad valstybės narės kas dvejus metus Komisijai pateikia sukauptus ankstesnių dvejų metų duomenis apie:

patikrintų komercinių transporto priemonių, suskirstytų į septynias transporto priemonių kategorijas ir sugrupuotų pagal registracijos šalį, skaičių,

pagal direktyvą patikrintus dalykus ir

rastus trūkumus.

Direktyvoje išvardyti devyni skirtingi punktai (žr. tolesnį 4 skirsnį), dėl kurių gali būti atliekamas techninis patikrinimas kelyje. Jei kuris nors patikrintas dalykas neatitinka tam tikrų kelių eismo saugumo reikalavimų, naudoti transporto priemonę gali būti uždrausta. Kiekvienas patikrintos transporto priemonės trūkumas turi būti nurodytas patikrinimo ataskaitoje, kuri turi būti įteikta transporto priemonės vairuotojui. Direktyvoje numatyta, kad Komisija, remdamasi valstybių narių perduotais duomenimis, Tarybai ir Europos Parlamentui pateikia direktyvos taikymo ataskaitą kartu su gautų rezultatų santrauka.

2014 m. Europos Parlamentas ir Taryba peržiūrėjo komercinių transporto priemonių techninio patikrinimo kelyje taisykles ir procedūras. 2014 m. balandžio 3 d. buvo priimta Direktyva 2014/47/ES. Valstybės narės privalo ją taikyti nuo 2018 m. gegužės 20 d. Naujojoje direktyvoje, be kita ko, numatytas reikalavimas, kad bendras ES atliktų pradinių techninių patikrinimų kelyje skaičius turės atitikti bent 5 proc. viso valstybėse narėse užregistruotų transporto priemonių skaičiaus. Pirmąją ataskaitą, kurią rengiant turės būti atsižvelgta į šį tikslinį dydį, reikės pateikti iki 2021 m. kovo 31 d. Joje bus apžvelgiami 2019–2020 m. duomenys.

2. DIREKTYVA 2000/30/EB

Direktyvoje 2009/40/EB dėl motorinių transporto priemonių ir jų priekabų techninės apžiūros numatyta, kad komerciniais tikslais naudojamas transporto priemones reikia tikrinti kasmet. Tačiau kadangi laikoma, jog kasmetinės apžiūros nepakanka, kad būtų užtikrintas šių transporto priemonių tinkamumas naudoti keliuose visus metus, kaip vykdymo užtikrinimo priemonę reikia taikyti tikslinius papildomus techninius patikrinimus kelyje.

Direktyvoje su pakeitimais, kuri bus taikoma iki 2018 m. gegužės 19 d., nustatoma keletas Europos Sąjungos teritorijoje naudojamų komercinių transporto priemonių techninių patikrinimų kelyje sąlygų.

Nuo 2012 m. sausio 1 d. buvo pradėtos taikyti Direktyva 2010/47/ES pakeistos transporto priemonių kategorijos ir direktyvos I priede pateiktas tikrinamų dalykų sąrašas.

Prieš pakeitimą patikrinimo kelyje ataskaitoje (I priedas) transporto priemonės buvo skirstomos pagal klases (pvz., autotraukiniais buvo vadinamos bet kokios kroviniams vežti skirtos motorinės transporto priemonės, kurių didžiausia masė viršija 3,5 tonos (N2 ir N3 kategorijos), su priekaba (O3 ir O4 kategorijos). N2 kategorijos transporto priemonės turėjo būti priskiriamos „lengvųjų krovininių transporto priemonių“ grupei, N3 kategorijos transporto priemonės – „sunkvežimių“ grupei, o O3 ir O4 kategorijų transporto priemonės – „priekabų“ ir „puspriekabių“ grupei.

Tačiau Direktyvoje 2010/47/ES numatytas kitoks transporto priemonių grupavimo metodas, grindžiamas tipo patvirtinimo teisės aktuose nustatytomis kategorijomis. Todėl transporto priemonės, kurios anksčiau galėjo būti priskiriamos skirtingoms klasėms, dabar gali būti priskiriamos tik vienai transporto priemonių kategorijai. Be to, velkančiąją transporto priemonę ir priekabą reikia nurodyti atskirai. Kadangi velkančioji transporto priemonė ir priekaba gali būti registruotos skirtingose valstybėse narėse, dėl tokio atskyrimo galima gauti tikslesnės informacijos, be to, tai yra svarbu ir dėl prievolės registracijos valstybę narę įspėti tais atvejais, kai patikrinus vieną iš transporto priemonių nustatoma didelių trūkumų.

Techninis patikrinimas kelyje – tai valstybės narės teritorijoje važinėjančios komercinės transporto priemonės patikrinimas, apie kurį iš anksto nepranešama. Tokius patikrinimus – paprastai viešuosiuose keliuose – atlieka valdžios institucijos ar kitos jų prižiūrimos įstaigos.

Techniniai patikrinimai kelyje turi būti atliekami neatsižvelgiant į vairuotojo pilietybę ar šalį, kurioje komercinė transporto priemonė registruota ar pradėta naudoti. Patikrinimai taip pat turi būti atliekami taip, kad vairuotojų ir vežėjų patiriamos išlaidos ir gaišatis būtų kuo mažesnės.

Komercines transporto priemones techniniam patikrinimui kelyje pasirinkti reikėtų tikslingai, ypač reikėtų rinktis tas transporto priemones, kurių prasta techninė priežiūra yra labiausiai tikėtina.

Patikrinimai kelyje paprastai atliekami keliais etapais. Pirmiausia vizualiai įvertinama stovinčios transporto priemonės techninė būklė. Tada peržiūrimi transporto priemonės paskutinio patikrinimo kelyje ir techninės apžiūros dokumentai. Be to, vadovaujantis direktyvoje pateiktu tikrinamų dalykų sąrašu, vietoje arba artimiausiame techninės apžiūros centre gal būti atliktas išsamus patikrinimas pažeidimams nustatyti. Išsamaus patikrinimo kelyje rezultatai turi būti užfiksuoti techninio patikrinimo kelyje ataskaitoje, kuri rengiama pagal direktyvoje nustatytą pavyzdį. Remdamosi šia informacija valstybės narės kaupia duomenis, kuriuos jos turi pateikti Komisijai.

Jei pavojingų trūkumų turinti komercinė transporto priemonė kelia didelį pavojų kelių eismo saugumui, ją gali būti uždrausta naudoti, kol tie trūkumai bus pašalinti. Kad būtų galima užtikrinti tinkamą vėlesnę kontrolę, apie didelių trūkumų turinčias užsienio transporto priemones turi būti pranešta registracijos valstybei narei.

3. VALSTYBIŲ NARIŲ PATEIKTI DUOMENYS

Tai penktoji ataskaita dėl to, kaip Direktyva 2000/30/EB taikoma valstybėse narėse. Joje apžvelgiamas 2013–2014 m. laikotarpis. Valstybių narių sukaupti šio laikotarpio duomenys turėjo būti pateikti Komisijai ne vėliau kaip 2015 m. kovo 31 d.